b'\n_START_ARTICLE_\nMichiganin teknillinen yliopisto\n_START_SECTION_\nHistoria\n_START_PARAGRAPH_\nMichiganin teknillinen yliopisto aloitti toimintansa jo vuonna 1885, toimien aluksi nimell\xc3\xa4 Michigan Mining School, kouluttaen kaivosinsin\xc3\xb6\xc3\xb6rej\xc3\xa4 ja pit\xc3\xa4en asemapaikkaansa Houghtonin paloasemalla. Koulun ensimm\xc3\xa4isin\xc3\xa4 vuosina koulussa toimi vain nelj\xc3\xa4 henkil\xc3\xb6kunnan j\xc3\xa4sent\xc3\xa4 ja kaksikymment\xc3\xa4kolme kaivosinsin\xc3\xb6\xc3\xb6riytt\xc3\xa4 opiskellutta oppilasta. Vuonna 1897 koulu vaihtoi nime\xc3\xa4\xc3\xa4n ensimm\xc3\xa4isen kerran, muuttuen Michigan College of Minesiksi kasvaneen oppilasm\xc3\xa4\xc3\xa4r\xc3\xa4n seurauksena. T\xc3\xa4m\xc3\xa4 nimi oli k\xc3\xa4yt\xc3\xb6ss\xc3\xa4 l\xc3\xa4pi ensimm\xc3\xa4isen maailmansodan vuosien aina vuoteen 1925 saakka._NEWLINE_Ensimm\xc3\xa4isen maailmansodan j\xc3\xa4lkeen koulu oli kuitenkin ryhtynyt tarjoamaan oppilailleen suurempaa tutkintovalikoimaa, eik\xc3\xa4 kaivostoiminta en\xc3\xa4\xc3\xa4 ollut ainut ala, jolle koulussa saattoi kouluttautua. T\xc3\xa4ten koulu vaihtoi nimens\xc3\xa4 Michigan College of Mining and Technologyksi. Vuonna 1931 se saavutti liki 600 oppilaan rajan. Koulun historiassa hankalia aikoja olivat kuitenkin lamavuodet, jolloin koululla oli k\xc3\xa4yt\xc3\xb6ss\xc3\xa4 vain hyvin v\xc3\xa4h\xc3\xa4n rahaa, ja koulussa jouduttiin tekem\xc3\xa4\xc3\xa4n paljon budjetti- ja kululeikkauksia._NEWLINE_Koulun rehtorina vuosina 1935\xe2\x80\x931956 toiminut Grover C. Dillman oli opiston historian kannalta merkitt\xc3\xa4vimpi\xc3\xa4 yksitt\xc3\xa4isi\xc3\xa4 henkil\xc3\xb6it\xc3\xa4. H\xc3\xa4n sai rehtorina toimiessaan aikaan lukuisia eri muutoksia; koulun opiskelutiloja kehitettiin ja k\xc3\xa4ytt\xc3\xb6\xc3\xb6n kustannettiin j\xc3\xa4\xc3\xa4kiekkokaukalo sek\xc3\xa4 golfrata. Vuoden 1948 tienoilla koulun oppilasm\xc3\xa4\xc3\xa4r\xc3\xa4 ylitti jopa 2\xc2\xa0000 oppilaan rajapyykin. Vuonna 1956 koulun johtoon nousi J. Robert Van Pelt, joka omalla aikakaudellaan otti uudelleen k\xc3\xa4ytt\xc3\xb6\xc3\xb6n monien tohtoritutkintojen koulutusohjelmia ja keskitti koulun toimintaa my\xc3\xb6s tutkimusty\xc3\xb6h\xc3\xb6n. Silloisesta collegesta tuli my\xc3\xb6s yliopisto h\xc3\xa4nen aikakautensa loppuvuosina, ja koulun nimi vaihdettiin Michigan Technological Universityksi._NEWLINE_Nyky\xc3\xa4\xc3\xa4n Michiganin teknillinen yliopisto tarjoaa oppilailleen yli 130 tutkinto-ohjelmaa. Koulun kampusalue on 3,74 neli\xc3\xb6kilometrin suuruinen, ja sit\xc3\xa4 pidet\xc3\xa4\xc3\xa4n Michiganin turvallisimpina ja Valittujen Palojen kampuslistauksen mukaan Yhdysvaltain kolmanneksi turvallisimpana kampusalueena.\n_START_SECTION_\nUrheilu\n_START_PARAGRAPH_\nMichigan Techin urheilujoukkueita kutsutaan nimell\xc3\xa4 Huskies, ja n\xc3\xa4ist\xc3\xa4 joukkueista valtaosa kilpailee NCAA:n kakkosdivisioonassa. Miesten j\xc3\xa4\xc3\xa4kiekkojoukkue kilpailee kuitenkin NCAA:n ensimm\xc3\xa4isess\xc3\xa4 divisioonassa ja joukkue onkin voittanut kolme kansallista mestaruutta. Michigan Techin naisten pes\xc3\xa4pallojoukkue taas oli kansallinen kakkonen vuonna 2011.'